Per Dalgaard (DF), 2002-04-09:
På et eller andet tidspunkt indhenter fortidens synder altid nutiden, også selv om en fortidig begivenhed kan fejre 31-års-fødselsdag.
Christiania er sådan et tilfælde.
Selv om denne oprindelige ulovlighed har eksisteret i mere end 30 år, er det ikke en naturlov, at den fortsat skal gå upåagtet hen.
Forsvarsministerens redegørelse for det historiske forløb fortæller alt om, hvor uansvarlig stemningen blandt de daværende og sågar vore nuværende folketingsmedlemmer op gennem tiden har været, i hvert fald set med Dansk Folkepartis briller.
Et flertal i Folketinget har i alle disse år ikke haft viljen til at gøre noget ved sagen.
Dengang i 1971, da Bådsmandsstrædes Kaserne blev besat, var tiden en anden.
Det var flowerpowerfolket og de romantiserede socialister, der satte dagsordenen i store dele af samfundslivet.
Det var en næsten tidløs periode med sjove påfund, og hvor viljestærke personer med alle mulige skøre påfund ville forandre verden.
Et socialistisk paradis kaldte
de det dengang, et begreb, som mere eller mindre stiltiende blev accepteret af et flertal i Folketinget.
Ulovligheden fik sågar sit eget kælenavn »Et socialt eksperiment«.
Eksperimentet lykkedes som bekendt ikke.
De viljestærke og meget ressourcestærke personer fra dengang er stort set forsvundet fra dette eksperiment.
Nu bebos Christiania af ca. 1.000 personer, hvoraf 2/3 er på en eller anden form for bistand, pension eller anden overførselsindkomst.
Området er præget af udbredt kriminalitet og er yderligere blevet en fristad for kriminelle personer, der ved at skjule sig blandt Christianias bebyggelser og skurvogne ikke kan nås af lovens arm, ganske enkelt fordi en normal politiindsats derude ikke kan finde sted.
Det er aldeles uacceptabelt. Et retssamfund kan ikke leve med en sådan lovløs stat i staten.
Der må gøres op med denne laden stå til-holdning.
Tiden er til forandring også på dette område.
Christiania er en skændsel for det danske samfund.
Christiania er en skamplet på Københavns by og en rædsel for de mange beboere omkring Christiania.
Beboerne i området har store problemer med gentagen uro, pushervirksomhed, stærk trafik omkring indgangen for at komme ind og handle ulovlige stoffer.
Christiania virker som en magnet på kriminelle elementer og er nu også på det sidste blevet tilflugtssted for f.eks. biltyve.
Det er helt uantageligt, at politiet ikke på normal patruljevirksomhed kan komme ind på området for at udøve myndighed over for f.eks. biltyve, medmindre de møder op 50 mand i fuld kampuniform.
Det skal stoppes, og jeg har svært ved at forestille mig partier, der ikke mener det, men man kan jo aldrig vide.
Dansk Folkeparti finder det forkasteligt, at dette skønne område midt i Københavns hjerte ikke kan befærdes på almindelig og fredelig vis af alle borgere og alle myndighedspersoner.
Vi finder det ærgerligt, at vi har så skønt et område, som ikke kan anvendes til almindelig rolige og fredelige aktiviteter.
Dansk Folkeparti ønsker på sigt, at området skal renoveres og bebygges, således at en kombination af et rekreativt åndehul med kanaler og børneområder vil præge bydelen Christianshavn. Ligeledes vil Dansk Folkeparti arbejde hen imod, at gaderne omkring Christiania frigøres for alle former for kriminalitet og hashhandel.
Det skal være attraktivt at bo på hele Christianshavn.
På vegne af Venstre, De Konservative og Dansk Folkeparti fremsættes følgende: Forslag til vedtagelse »Folketinget tager regeringens redegørelse om planerne for Christiania til efterretning og opfordrer regeringen til - at fortsætte lovliggørelsen på Christiania om nødvendigt gennem anvendelse af de i Christianialoven angivne tvangsmidler, - at sikre, at politiindsatsen fastholdes eller forøges med henblik på yderligere normalisering af politiets indsats på Christiania og en fortsat målrettet bekæmpelse af kriminaliteten, herunder hashhandelen, og - at tage initiativ til en ændring af den nuværende Christianiaordning, såfremt Christiania ikke lever op til loven, lokalplanens og rammeaftalens bestemmelser, og såfremt myndighedernes beføjelser efter loven ikke er tilstrækkelige til at gennemtvinge den nødvendige fremdrift i lovliggørelse af Christianiaområdet.«